b'\n_START_ARTICLE_\nParmlased\n_START_SECTION_\nKehaehitus\n_START_PARAGRAPH_\nParmud on keskmise suurusega v\xc3\xb5i suured (kehapikkus 7\xe2\x80\x9326 millimeetrit). V\xc3\xa4liselt meenutavad nad suurepealisi j\xc3\xa4ssaka kehaga k\xc3\xa4rbseid. Iseloomulikud on suured eredav\xc3\xa4rvilised silmad.\n_START_SECTION_\nEluviis\n_START_PARAGRAPH_\nParmud tegutsevad ainult p\xc3\xa4eval. Nad on aktiivsed maikuu l\xc3\xb5pust kuni septembri keskpaigani. Eriti rohkesti on neid juuni teisel ja juuli esimesel poolel._NEWLINE_Parmude sigarisarnase kujuga vastsed elavad vees, enamasti p\xc3\xb5hjamutta kaevunult. M\xc3\xb5ne liigi vastsed v\xc3\xb5ivad ka veepinnal ujuda. Suurema osa liikide vastsed toituvad v\xc3\xa4iksematest organismidest, vaid kibunate vastsed on t\xc3\xa4iesti taimtoidulised. Nukkumiseks ronivad t\xc3\xa4iskasvanud vastsed kuivale, m\xc3\xb5nikord l\xc3\xa4hevad nad veekogust \xc3\xbcsna kaugele. Eluts\xc3\xbckli pikkus on 1 kuni 3 aastat.\n_START_SECTION_\nParmude ohtlikkus\n_START_PARAGRAPH_\nPaljude parmuliikide emased on tuntud agressiivsete vereimejatena, kelle pisted on v\xc3\xa4ga valusad ja nad v\xc3\xb5ivad r\xc3\xbcnnata k\xc3\xb5ikv\xc3\xb5imalikke loomi roomajatest imetajateni. Ka inimest r\xc3\xbcnnatakse v\xc3\xa4ga sageli. K\xc3\xb5ige suuremad parmuliigid, n\xc3\xa4iteks veiseparm (Tabanus bovis), inimesi ei r\xc3\xbcnda. Isased parmud toituvad ainu\xc3\xbcksi taimemahladest. Parmude s\xc3\xbclg on k\xc3\xbcllalt m\xc3\xbcrgine, massilise esinemise korral v\xc3\xb5ivad nad ohvrit tugevasti kurnata. Kuna parmud v\xc3\xb5ivad verd imeda ka m\xc3\xb5ne p\xc3\xa4eva vanustelt korjustelt, v\xc3\xb5ib juhtuda, et nad kannavad edasi igasuguseid haigusi._NEWLINE_Lisaks tavalistele parmudele (Tabanus) kuuluvad siia sugukonda veel ka kibunad (Chrysops), kes kirjude tiibade ja ereroheliste silmadega v\xc3\xa4ga valusalt hammustavad putukad, ning s\xc3\xb5gelased (Chrysozona), kes on v\xc3\xa4ikesed hallikirjude tiibadega v\xc3\xa4ga tavalised parmud, keda rahvasuus ka tohmuseks, pimeloomaks v\xc3\xb5i l\xc3\xa4tlasteks kutsutakse.'